b'\n_START_ARTICLE_\nMets\xc3\xa4varaani\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nMets\xc3\xa4varaani vaihtelee v\xc3\xa4rilt\xc3\xa4\xc3\xa4n tumman jadenvihre\xc3\xa4st\xc3\xa4 limenvihre\xc3\xa4\xc3\xa4n. Ruumista ja h\xc3\xa4nt\xc3\xa4\xc3\xa4 pitkin kulkee ohuita, mustia poikittaisjuovia. Mets\xc3\xa4varaanilla on kiipeilemisess\xc3\xa4 apunaan tarttumah\xc3\xa4nt\xc3\xa4 ja pitk\xc3\xa4t kynnet, joilla se pit\xc3\xa4\xc3\xa4 kiinni oksista. Ohuet oksat kannattavat sit\xc3\xa4 sen kevyen, hoikan ruumiin ansiosta ja sen v\xc3\xa4ri saa sen sulautumaan puiden sekaan. Lisko kasvaa 75\xe2\x80\x93100 sentti\xc3\xa4 pitk\xc3\xa4ksi. Sen h\xc3\xa4nt\xc3\xa4 on noin kaksi kertaa sen ruumiin pituinen.\n_START_SECTION_\nLevinneisyys ja elinymp\xc3\xa4rist\xc3\xb6\n_START_PARAGRAPH_\nMets\xc3\xa4varaania tavataan yleisen\xc3\xa4 Uudessa-Guineassa saaren vuoristoseutuja lukuun ottamatta. Lis\xc3\xa4ksi sit\xc3\xa4 esiintyy ymp\xc3\xa4r\xc3\xb6ivill\xc3\xa4 saarilla. Se el\xc3\xa4\xc3\xa4 monsuuni- sade- ja palmumetsiss\xc3\xa4, mangrovesoilla, laguuneilla ja kaakaoviljelmill\xc3\xa4.\n_START_SECTION_\nElintavat\n_START_PARAGRAPH_\nMets\xc3\xa4varaani pakenee uhattuna kasvillisuuden l\xc3\xa4pi ja saattaa nurkkaan ajettuna purra. Se on yksi harvoista sosiaalisista varaaneista. Mets\xc3\xa4varaani el\xc3\xa4\xc3\xa4 pieniss\xc3\xa4 ryhmiss\xc3\xa4, jotka koostuvat johtavasta koiraasta, useista naaraista sek\xc3\xa4 alempiarvoisista koiraista ja poikasista. Lisko voi saavuttaa vankeudessa 15 vuoden i\xc3\xa4n.\n_START_SECTION_\nLis\xc3\xa4\xc3\xa4ntyminen\n_START_PARAGRAPH_\nNaaras munii yleens\xc3\xa4 3\xe2\x80\x937 munan pesueen. Se laskee munat puissa el\xc3\xa4vien termiittien pes\xc3\xa4ss\xc3\xa4 tai karikkeessa sijaitsevaan koloon. Termiitit pit\xc3\xa4v\xc3\xa4t pes\xc3\xa4n l\xc3\xa4mp\xc3\xb6tilan sopivana, ja keko suojaa munia pedoilta. Munat kuoriutuvat 164\xe2\x80\x93165 p\xc3\xa4iv\xc3\xa4n ik\xc3\xa4isin\xc3\xa4. Poikaset kasvavat nopeasti. Kolmen ensimm\xc3\xa4isen kuukautensa aikana niiden paino nelinkertaistuu ja niiden pituus lis\xc3\xa4\xc3\xa4ntyy 150\xe2\x80\x93200 prosenttilla. Molemmat sukupuolet saavuttavat sukukypsyyden kahden vuoden ik\xc3\xa4isen\xc3\xa4.\n_START_SECTION_\nRavinto\n_START_PARAGRAPH_\nMets\xc3\xa4varaani k\xc3\xa4ytt\xc3\xa4\xc3\xa4 ravinnokseen p\xc3\xa4\xc3\xa4asiassa niveljalkaisia, kuten suuria, puissa el\xc3\xa4vi\xc3\xa4 hy\xc3\xb6nteisi\xc3\xa4 sek\xc3\xa4 taskurapuja, mutta my\xc3\xb6s pieni\xc3\xa4 selk\xc3\xa4rankaisia, kuten sammakoita, gekkoja ja muita liskoja, pieni\xc3\xa4 lintuja ja nis\xc3\xa4kk\xc3\xa4it\xc3\xa4, sek\xc3\xa4 munia.'